Rumantsch grischun en scola
Segunda Lingua: L'entschatta dal mais da matg ha la regenza grischuna dà 
glisch verda per introducir il rumantsch grischun en scola.

Manfred Veraguth

A basa da la nova lescha chantunala da scola èn las vischnancas cun scolas fundamentalas tudestgas obligadas d'introducir en lur scolas primaras e classas pitschnas a partir da la quarta classa ina segunda lingua. Quella po esser talian u rumantsch. En il cas che quella è rumantsch duain las singulas vischnanca pudair tscherner la furma linguistica ch'è adattada il meglier per lur ambient linguistic. Quai po esser u in idiom da scrittira regiunala u alur rumantsch grischun.»
Quai è l'emprima part d'ina communicaziun da pressa da la regenza grischuna da l'entschatta dal mais da matg. La decisiun da lubir il rumantsch grischun en scola è decisiva per il futur - er sche quest conclus vala be là, nua che rumantsch è la segunda lingua ed oravant tut «sche la relaziun cun in idiom da scrittira regiunal manca dal tuttafatg u parzialmain». 
Il secretari da la Lia rumantscha, Gion Antoni Derungs, ha menziunà en quest connex che «la Lia rumantscha sa senta confermada en sias stentas da blers onns. La lavur a favur dal rumantsch grischun entschaiva a purtar fritgs er en scola. Quai è in svilup allegraivel» (La Quotidiana / 07-05-99). La vischnanca da Vaz vegn ad introducir il rumantsch grischun sco segunda lingua en sia scola, la medema dumonda è dentant er actuala en autras vischnancas sin il cunfin linguistic. A Cuira vegni a dar ina scola bilingua tudestg - rumantscha en il futur. Ed er qua sa tschenta la dumonda en tge «rumantsch» che l'instrucziun duai succeder.
«Romans e chanzuns en rumantsch grischun han cumprovà ch'er ina lingua creada da nov po avair in'olma», ha il cusseglier guvernativ Claudio Lardi constatà l'entschatta mars ed er che «ils onns selvadis dal rumantsch grischun tutgan tar il passà, la lingua giuvna ha survivì sia pubertad. Plaunet daventa or dal rumantsch grischun in » (La Quotidiana / 05-03-99). Plaunet vegni a dar cudeschs da scola en rumantsch grischun, che pon vegnir duvrads en l'entira Rumantschia, quai che vegn a dar in respargn enorm, perquai ch'ins sto buc edir tut en tschintg idioms. Uschia pon ins impunder ils daners per la promoziun dal rumantsch en auters projects empè d'en incaricas da translaziuns.
Onns ed onns ha il rumantsch grischun provocà grondas discussiuns en la Rumantschia. Oravontut davart il diever da rumantsch grischun en scola èsi vegnì discutà fitg emoziunalmain. Cun la decisiun da la regenza grischuna, da lubir er il rumantsch grischun en l'instrucziun bilingua, è tuttenina vegnì prendì il vent or dal vel a questa discussiun. Il rumantsch grischun è daventà deschent, er en stanzas da scola. Quai avess segiramain allegrà il «bab dal rumantsch grischun», il professer da romanistica Heinrich Schmid. Deplorablamain è el mort var dus mais avant questa decisiun.

TAR IL TEXT
mais = Monat
vischnanca = Gemeinde
tscherner = wählen, aussuchen
regenza = Regierung
mancar = fehlen
en quest connex = in diesem Zusammenhang
sa sentir confermà = sich bestätigt fühlen
chapitala = Hauptstadt
cusseglier guvernativ = Regierungsrat
selvadi = wild
respargn = Einsparung
impunder = verwenden, einsetzen
deschent = salonfähig
bainbaud = bald
savens= häufig